Air Deccan

Air Deccan oli India esimene odavlennufirma, mis lendas riigisisestel liinidel aastatel 2003–2007. 2007. aasta lõpus liitus Air Deccan täisteenust pakkuva lennufirmaga Kingfisher Airlines. Ühendettevõte tegutses aastatel 2007–2008 nime Simplifly Deccan all ja pärast seda nimega Kingfisher Red.
Ajalugu.
Air Deccan asutati 2003. aasta augustis. Asutajaks on India armee erukapten Gorur Ramaswamy Iyengar Gopinath. Air Deccan loodi lennufirma Deccan Aviation Private Limited tütarettevõttena, kus kapten Gopinath oma lennunduskogemuse sai.
Air Deccan alustas lennutegevust nelja turbopropelleriga varustatud ATR-2 lennukiga marsruudil Bangalore–Hubli. 2005. aasta kolmandaks kvartaliks tegi Air Deccan ligi 100 lendu päevas 32 sihtkohta ning omas India lennuettevõtete turust 10% . 2006. aastaks oli Air Deccan oma lennukiparki suurendanud 30 õhusõidukini ja lendas 55 sihtkohta üle terve India. 2006. aasta jaanuariks oli Air Deccani turuosalus 13,3% ning juuniks 19%, mis tegi Air Deccanist suuruselt kolmanda lennuettevõtte Indias. Võrdluseks: suuruselt teine lennuettevõte Indias, Air India, moodustas 53-aastase tegevuse järel 21,1% turust. Märkimisväärse kasvu ja arengu eest tituleeriti Air Deccan 2006. aasta kõige innovatiivsemaks ettevõtteks.
19. detsembril 2007 kuulutas Kingfisher Airlines tegevdirektor Vijay Mallya ühinemise Air Deccaniga.
Ärimudel.
India esimese odavlennufirma hinnad olid ligikaudu 30% odavamad kui täisteenust pakkuvate lennufirmade hinnad. Air Deccan ehitas oma odavlennufirma ärimudeli teiste riikide odavlennufirmade ärimudelite baasil, kohandades need India tingimustele. 
Air Deccani sihtgrupp olid reisijad väikeettevõtetest ja keskklassist ning ka kuluteadlikud jõukad. Air Deccani hinnad sarnanesid kallimate rongipiletitega. Selliste hindadega sai Air Deccan märkimisväärse osa endiseid kõrgema klassi rongireisijaid endale. Nimelt 2005. aasta augustiks oli Air Deccan klientuuri lisandunud umbes 18–20% endist rongireisijat. 
Odavate hindade pakkumiseks rakendas Air Deccan tehnoloogiat, mis omakorda lihtsustas õhuoperatsioone. Nimelt võeti kasutusele täielikult internetipõhine klientide broneerimissüsteem, tänu millele säästeti 20% turunduskuludest, saadi hinnata koormustegurit ning vähendada administratiiv - ja inkasseerimiskulusid. Lisaks võimaldas internetipõhine broneerimissüsteem müüa pileteid ööpäevaringselt, võimaldades pileteid ka ette osta, suurendades seeläbi rahavoogu. Alternatiivse sissetulekuna müüs Air Deccan lendudel sööki ja jooki.
Lisaks võttis Air Deccan kasutusele dünaamilise hinnastamise, eesmärgiga optimeerida õhusõidukite koormustegurit ning tulu ühe reisija poolt reisitud miili kohta. Dünaamilise hinnastamise mudeli puhul tõusid piletihinnad lennu väljumistähtajale lähenedes.
Lennukipark.
2007. aasta septembri seisuga oli Air Deccani lennukipargis 40 lennukit, mille hulka kuulus kümme ATR-42, kaheksa ATR-72 ja 22 A320 lennukit.
Lennubaasid.
Air Deccani lennubaasid asusid kaheksas India linnas: Delhis, Mumbais, Bangalores, Chennais, Hyderabadis, Kolkatas, Trivandrumis ja Ahmedabadis.
Air Deccan ja Kingfisher Airlines.
Üks kahe lennufirma ühinemise põhjuseid oli Kingfisher Airlinesi tegevdirektori Vijay Mallya soov lisaks Indiale ka välismaal lennuteenuseid pakkuda. Enne ühinemist Kingfisher Airlines seda teha ei saanud, sest valitsus kohustas alustavaid lennufirmasid vähemalt viis aastat vaid riigisiseseid lende tegema. Lahenduseks ostis Vijay Mallya 46% osaluse Air Deccanist, mis oli tolleks ajaks juba viis aastat riigisiseseid lende teostanud.